ད་དུང་དགོད་བྲོ་བ་དང་།ཡ་མཚན་པའི་གནས་ཚུལ་རབ་དང་རིམ་པ་འབྱོར་བཞིན་པ་ནི།སེ་ར་ཆོས་སྒར་གྱི་བླ་སྤྱིའི་མཚན་ཐོག་ནས་སྲིད་སྐྱོང་ལ་ཕེབས་བསུའི་འཕྲད་དར་བཟོས་པའི་ངོར་བྲིས་པའི་ཤོ་ལོ་ཀ་དེ་ཚོ་རེད།དཔེར་ན།འཛམ་གླིང་ཤར་ནུབ་ཀུན་ཏུ་མི་ཡི་ཐང་།།ལག་ཁྱེར་པཱ་སེ་མཐོ་དམན་འབྱེད་པ་སོགས།།ཤེས་ཡོན་ཅན་རྣམས་མགོ་ཐོག་བཀུར་བའི་སྐབས།།མི་ཡི་སེང་གེ་ཁྱོད་འདྲ་ཤིན་ཏུ་དཀོན།།ཟེར་པ་དང་།ཁྱེད་ཀྱིས་ཉི་མ་ཁུར་ནས་གླིང་ཆེན་སྐོར།།ཉི་ཟེར་བརྒྱ་སྟོང་མང་པོ་ས་གཞིར་གཏོར།།མུན་པའི་ཁུང་བུ་གྲངས་མེད་སྣང་བར་སྐྲུན།།ཕྱག་རྒྱ་བྱེ་མའི་རྡུལ་གྱིས་ཁྱེད་བསྟེན།།ཟེར་པ་སོགས་རེད།ཚིག་དུམ་འདི་ཚོའི་ནང་དག་ཆ་ནོར་ཡོད་པ་སྨྲོས་དགོས་པ་རེད།ལྷག་པར་དུ་དོན་དག་འགྲེལ་མི་ཐུབ་པའི་སྙན་རྩོམ་དུ་རློམ་པའི་ཤོ་ལོ་ཀ་འདི་ཚོ་འབྲི་མཁན་དང་།ཨ་རིའི་ནེའུ་ཡོག་གནམ་ཐང་ནས་བསུ་མ་བྱེད་མཁན་གྱི་ཀི་སྒྲ་སྒྲོག་མཁན་འདི་ཚོ་ཚང་མ་རིགས་སུ་གྱུར་པ་ཕྱོགས་སུ་མཐུན་པ་ལོས་ཡིན་སྙམ་པའི་ཚོར་བ་ཞིག་ངང་ངམ་ཤུགས་ཀྱིས་སྟེར།དེ་ཚོ་ནི་དགོད་བྲོ་བའི་རིགས་རེད།